Stress Test เป็นเพียงการทำ PR?
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

...จิตรา อมรธรรม
ในที่สุดผลการทำ Stress Test ก็ออกมาดีและดีเกินกว่าที่หลายฝ่ายคาด โดย CEBS (คณะกรรมการกำกับดูแลภาคการธนาคารของสหภาพยุโรป) ได้รายงายในคืนวันศุกร์ (5 ทุ่มเวลาประเทศไทย) ที่ผ่านมาว่า มี 7 แบงก์ใน 91 แบงก์ที่สอบตก ซึ่งได้แก่ ธนาคาร Hypo Real Estate Holding ของเยอรมนี และธนาคาร ATE Bank ของกรีซ ส่วนธนาคารอีก 5 แห่งเป็นของสเปน ได้แก่ ธนาคาร Diada, Unnim, Espiga, Banca Civica และ Cajasur การสอบตกในที่นี้หมายถึงเมื่อทดสอบความแข็งแกร่งของเงินกองทุนขั้นที่ 1 (Tier 1 Capital คือฐานทุนของแบงก์) ปรากฏว่า Tier 1 ต่ำกว่าเกณฑ์ 6% และทั้ง 7 แบงก์ต้องเพิ่มทุนรวมกัน 3,500 ล้านยูโร (4,500 ล้านเหรียญสหรัฐ) คิดเป็นเพียง 1 ใน 10 ที่นักเศรษฐศาสตร์ได้คาดไว้
ตลาดหุ้นต่างประเทศตอบรับผลของ Stress Test ในแง่บวก Dow Jones คืนวันศุกร์ปรับตัวบวก 102 จุด แต่เทียบไม่ได้กับในช่วงต้นปีที่ทั่วโลกเริ่มตระหนักถึงความรุนแรงของสถานการณ์หนี้ในยุโรปจนทำให้ Dow Jones ร่วงวันละกว่า 200 จุด ส่วนหนึ่งอาจสะท้อนได้ว่าตลาดหุ้นทั่วโลกที่ปรับตัวขึ้นในระยะหลังได้คาดการณ์ผล Stress Test ในทางบวกไปก่อนหน้านี้แล้ว พอผลออกมาจริงจึงไม่ตื่นเต้นเท่าที่ควร แต่ก็ยังดูเหมือนตลาดไม่เชื่อมั่นเท่าที่ควร เพราะมีหลายเสียงที่เห็นว่าข้อสอบของเทสต์ไม่ยากเท่าที่ควร เพราะจุดอ่อนที่สุดของสมมติฐานของ Stress Test ครั้งนี้อยู่ที่สมมติฐานว่าไม่มีการหยุดพักชำระหนี้ (No Sovereign Default Risk) แต่ไม่ว่าอย่างไรก็ตาม ดิฉันเห็นว่าผลที่ออกมาอย่างน้อยก็ทำให้ตลาดสามารถประเมินความเสี่ยงได้ในระดับหนึ่ง ในขณะที่ CEBS ยืนยันว่าโจทย์ที่ตั้งยากกว่าโจทย์ที่สหรัฐทำ Stress Test ในปี 2552 เพราะสมมติฐานในกรณีเลวร้าย (Adverse) ของกลุ่มยูโรนั้น รุนแรงที่สุดเท่าที่จะเกิดได้ 1 ครั้งในรอบ 20 ปี เทียบกับกรณี Adverse ของสหรัฐ ที่รุนแรงที่สุดในรอบเพียง 7 ปี
ในการทดสอบ Stress Test ทุกแบงก์จะเริ่มต้นจากข้อมูลงบรวมสิ้นปี 2009 และตั้งสมมติฐานกับสิ่งที่จะเกิดขึ้นใน 2 ปีข้างหน้า คือปี 20102011 โดยตั้งเงื่อนไขของภาวะเศรษฐกิจเป็น 2 กรณี (Benchmark และ Adverse) และแบ่งกลุ่มแบงก์ที่ทดสอบเป็น 2 กลุ่ม คือ กลุ่ม European Union (EU27) ซึ่งมี 27 ประเทศ และกลุ่ม Euro ทั้งหมด โดยในกรณี Benchmark ตั้งสมมติฐานให้เศรษฐกิจขยายตัวปานกลาง ประเทศในกลุ่ม EU27 มี GDP บวก 1.0% ในปี 2010 และบวก 1.7% ปี 2011 ส่วนกลุ่ม Euro มี GDP บวก 0.7% ในปี 2010 และบวก 1.5% ในปี 2011 ส่วนกรณี Adverse สมมติให้เกิด Double Dip โดยสมมติให้ GDP ของประเทศ EU27 ในปี 2010 ไม่ขยายตัว (0%) และลดลงเป็นลบ 0.4% ในปี 2011 ส่วนประเทศในกลุ่ม Euro สมมติ GDP ปี 2010 ลบ 0.2% และปี 2011 ลบ 0.6% สรุปคือ GDP กรณี Adverse กำหนดให้ต่ำกว่า Benchmark ประมาณ 1% ในปี 2010 และต่ำกว่าประมาณ 2% ในปี 2011 อัตราการว่างงานสมมติให้สูงขึ้นโดยเฉพาะในปี 2011 ส่วนเงินเฟ้อให้ลดต่ำลงในปี 2011 ใน Portfolio ของแบงก์ สมมติให้มูลค่าของตราสารทุนลดลง 10% ในกรณี Benchmark และให้ลดลง 20% กรณี Adverse 
แม้ว่าผลของ Stress Test จะออกมาแล้ว และก่อนหน้านี้กฎหมายปฏิรูปสถาบันการเงินของสหรัฐ ซึ่งเป็นกฎหมายฉบับประวัติศาสตร์ที่เข้มงวดกับสถาบันการเงินของสหรัฐ เพื่อป้องกันไม่ให้เกิดวิกฤตในอนาคต ได้ผ่านการลงนามโดยประธานาธิบดี โอบามา เป็นที่เรียบร้อยตั้งแต่วันที่ 22 ก.ค.ที่ผ่านมา แต่ก็ใช่ว่าความเสี่ยงของตลาดจะหมดไป ความเสี่ยงที่เหลืออยู่ขณะนี้คือ 1) การชะลอตัวของเศรษฐกิจในครึ่งปีหลังของยักษ์ใหญ่ เช่น สหรัฐ ยุโรป และจีน 2) นำมาซึ่งการส่งออกในครึ่งปีหลังของไทยที่เริ่มชะลอตัว ทั้งเพราะจากฐานที่สูงในครึ่งหลังของปีก่อน และเพราะการ Soft Landing ของเศรษฐกิจจีน 3) ความรุนแรงของการเมืองในประเทศที่มีแนวโน้มว่าอาจกลับมาใหม่ (จุดพลุโดยระเบิดหน้าห้าง BigC ราชดำริในช่วงเย็นหลังประกาศผลการเลือกตั้งซ่อม สส. กทม. เขต 6 ดังนั้นการยกเลิก พ.ร.ก.ฉุกเฉินอาจไม่ใช่ข่าวดี ยังไม่นับคดีของพรรคประชาธิปัตย์ 2 คดี) 4) การปรับลดประมาณการของกำไรของตลาดอันเป็นผลมาจากการปรับลดประมาณการของหุ้นในกลุ่มโรงกลั่นและปิโตรเคมี แม้ว่าราคาหุ้นในกลุ่มนี้จะปรับลงมามากจนเชื่อได้ว่าสะท้อนผลประกอบการที่แย่ลงอย่างมากในไตรมาส 2/2553 ไปแล้ว แต่เชื่อว่ายังไม่ได้สะท้อนแนวโน้มในไตรมาส 3/2553 ที่ยังไม่ดีขึ้น และ 5) ดอกเบี้ยที่เป็นขาขึ้นจะดูดซับสภาพคล่องในระบบให้ลดลง แต่ประเด็นนี้ยังไม่น่าเป็นห่วงเพราะการปรับขึ้นดอกเบี้ยจะค่อยเป็นค่อยไป และสภาพคล่องในระบบก็ยังมีอย่างล้นเหลือ
ดัชนีตลาดหุ้นไทยที่ปรับขึ้นมา 14% ในปีนี้ (เป็นตลาดที่ดีที่สุดเป็นอันดับ 2 ของโลกรองจากตลาดหุ้นเดนมาร์ก) มีโอกาสขยับขึ้นไปต่อโดยมีแนวต้านสำคัญที่ 845 จุด โดยมีกลุ่มแบงก์นำตลาด (ประกาศกำไรแล้ว ไม่มี Sell on Fact เพราะเกิดการขายกลุ่มพลังงานมาเข้าแบงก์) แต่ยิ่งสูงก็ยิ่งเสี่ยงสำหรับการลงทุนระยะสั้น เพราะหากดูเป้าหมายดัชนีของแต่ละสำนักไม่ว่าจะเป็นของ FSS ที่ 860 จุด ผลสำรวจจากสมาคมนักวิเคราะห์ที่ 849 จุด หรือสำนักวิจัยต่างประเทศที่ 900 จุด ล้วนแต่มี Upside ไม่ถึง 10% ดิฉันยังเชื่อว่าการพักฐานจะเกิดขึ้นในช่วง 12 เดือนนี้แต่ไม่รุนแรง จังหวะนั้นจึงเป็นโอกาสดีในการเข้าลงทุนอีกรอบเพื่อหวังผลตอบแทนในปีหน้า โดย FSS มองดัชนีปีหน้า 1,100 จุด กลุ่มที่กำไรในปีหน้าเติบโตดีจะเป็นกลุ่มที่น่าสนใจลงทุนทุน ส่วนใหญ่เป็นกลุ่ม Domestic ได้แก่กลุ่มแบงก์ (KBANK, SCB) อาหาร (TVO) ค้าปลีก (CPALL, GLOBAL, SITHAI) นิคมฯ (HEMRAJ) รับเหมา (STEC, SEAFCO) เป็นต้น